L-amministrazzjoni tal-Isptar Monte Carmeli fetħet inkjesta dwar allegat każ ta’ vjolenza f’waħda mis-swali. Fi stqarrija mis-Segretarjat Parlamentari għas-Saħħa ntqal li l-allegat każ ġie riferut lill-Pulizija u kien jinvolvi pazjent u membru tal-istaff. Intqal li l-impjegat ġie trasferit sakemm tintemm l-inkjesta interna. Għalkemm ma ngħatawx dettalji dwar l-inċident, sorsi qalu li dan seħħ jumejn ilu u qed ikun allegat li membru tal-istaff aggredixxa pazjent li ngħad ilmenta li xeba’ jara l-istazzjon tat-televixin tal-Partit Laburista. Dwar dan il-każ, il-Partit Nazzjonalista sejjaħ ghal inkjesta indipendenti. Il-kelliem għas-saħħa Claudio Grech qal li mhuwiex aċċettabbli li l-impjegat li allegatament aggredixxa lill-pazjent ikun trasferit minflok sospiż. Huwa qal li mhux aċċettabbli li l-awtoritajiet tas-saħħa żammew l-inċident mistur għal tliet ijiem sakemm sar magħruf minn ġurnal.